CELEX: 52014XG0201(02)
Language: mt
Date: 2014-02-01 00:00:00
Title: Konklużjoniet tal-Kunsill dwar it-tisħiħ tal-inklużjoni soċjali ta' żgħażagħ barra mill-impjieg, edukazzjoni, jew taħriġ

1.2.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 30/5
            
         Konklużjoniet tal-Kunsill dwar it-tisħiħ tal-inklużjoni soċjali ta' żgħażagħ barra mill-impjieg, edukazzjoni, jew taħriġ
   2014/C 30/03
   IL-KUNSILL U R-RAPPREŻENTANTI TAL-GVERNIJIET TAL-ISTATI MEMBRI, IMLAQQGĦIN FIL-KUNSILL:
   JIRRIKONOXXU LI:
   
               1.
            
            
               Iż-żgħażagħ nisa u rġiel huma riżors importanti tal-Ewropa. Huma jirrappreżentaw potenzjal għall-preżent u għall-futur; madankollu, huma jiffaċċjaw ħafna sfidi bħall-qgħad u problemi soċjali relatati (1). Sabiex joħorġu mill-kriżi u jimpedixxu problemi simili fil-futur, l-Istati Membri kollha għandhom jieħdu azzjoni immedjata bil-għan li jiġu promossi l-impjiegi taż-żgħażagħ u l-prevenzjoni tan-nuqqas ta' involviment soċjali taż-żgħażagħ.
            
         
               2.
            
            
               Żgħażagħ li mhumiex f'sitwazzjoni ta' impjieg, edukazzjoni jew taħriġ (minn hawn 'il quddiem – żgħażagħ f'sitwazzjoni NEET) (2) jistgħu jiffaċċaw kondizzjonijiet soċjali negattivi, bħall-iżolazzjoni, in-nuqqas ta' awtonomija, l-involviment f'imġiba riskjuża, u s-saħħa mentali u fiżika mhux stabbli, li jesponuhom għal riskji ogħla ta' qgħad u esklużjoni soċjali aktar tard f'ħajjithom. L-esklużjoni soċjali taż-żgħażagħ, b'mod partikolari żgħażagħ f'sitwazzjoni NEET, jista' jkollha konsegwenzi negattivi għall-ekonomija u spejjeż sinifikanti għall-Ewropa. Fl-2011, it-telf ekonomiku minħabba n-nuqqas ta' involviment taż-żgħażagħ fis-suq tax-xogħol kien ta' 153 biljun euro. Dan huwa estimu konservattiv u jikkorrispondi għal 1,2 % tal-PDG tal-UE (3).
            
         
               3.
            
            
               Żgħażagħ f'sitwazzjoni NEET huma x'aktarx vulnerabbli, b'karatteritiċi u ħtiġijiet differenti. Għalhekk, jeħtieġ approċċ imfassal individwalment sabiex jiġu (ri)integrati b'mod effettiv u b'suċċess fis-suq tax-xogħol, is-sistema tal-edukazzjoni u t-taħriġ, u l-ħajja soċjali.
            
         
               4.
            
            
               Dan l-approċċ ġie rikonoxxut permezz tar-Rakkomandazzjonijiet tal-Kunsill dwar l-istabbiliment ta' Garanzija għaż-Żgħażagħ, adottata fit-22 ta' April 2013 (4). Din ir-Rakkomandazzjoni tara li ż-żgħażagħ kollha taħt l-età ta’ 25 sena jirċievu offerta ta’ xogħol ta’ kwalità tajba, edukazzjoni kontinwa, apprendistat jew taħriġ fi żmien erba' xhur minn meta jispiċċaw qiegħda jew minn meta jħallu l-edukazzjoni formali (5).
            
         
               5.
            
            
               Il-previżjonijiet tal-panorama ta' ħiliet tal-UE u l-ħiliet tas-CEDEFOP jistgħu jappoġġaw l-inizjattivi ta' politika bil-għan li jitnaqqas il-qgħad fost iż-żgħażagħ billi tiġi faċilitata l-identifikazzjoni ta' nuqqasijiet ta' ħiliet emerġenti, kif ukoll xejriet f'ħiliet u perspettivi għas-suq tax-xogħol.
            
         
               6.
            
            
               Il-fatturi ta' riskju li jżidu l-periklu li ż-żgħażagħ jaqgħu f'sitwazzjoni NEET huma spiss kombinazzjoni ta' ċirkostanzi personali, ekonomiċi, edukattivi u soċjali.
            
         
               7.
            
            
               Il-ħidma taż-żgħażagħ, l-attivitajiet volontarji u t-tagħlim mhux formali u informali jistgħu jkollhom rwol importanti u komplementari billi huma jagħtu valur miżjud liż-żgħażagħ kollha, speċjalment lill-dawk f'sitwazzjoni NEET, fit-transizzjoni għas-suq tax-xogħol: billi jibnu pontijiet bejn is-sistemi tal-edukazzjoni u tal-impjieg, jikkomplementaw is-sistema tal-edukazzjoni formali, jipprovdulhom fiduċja fihom infushom, kapital soċjali u żvilupp personali u jżidu l-kompetenzi trasversali li jsaħħu l-imjegabbilità.
            
         
               8.
            
            
               Il-Konklużjonijiet Konġunti tal-Konferenza tal-UE dwar iż-Żgħażagħ organizzata mill-Presidenza Litwana mid-9 sat-12 ta' Settembru 2013, tenfasizza l-ħtieġa li l-edukazzjoni tiġi adattata għall-ħtiġijiet taż-żgħażagħ u għad-domandi tas-suq tax-xogħol, biex tiġi faċilitata t-transizzjoni mill-edukazzjoni għall-impjieg u jitjiebu l-kondizzjonijiet għall-integrazzjoni taż-żgħażagħ fis-suq tax-xogħol (6).
            
         JIKKUNSIDRAW LI:
   
               9.
            
            
               L-evalwazzjoni u l-valutazzjoni tar-riċerka, is-sistemi u l-programmi eżistenti fil-livell lokali, reġjonali u nazzjonali u f'dak Ewropew relatati maż-żgħażagħ f'sitwazzjoni NEET huma meħtieġa sabiex jiġu identifikati l-ostakoli għall-aċċessibbiltà ta' servizzi, speċjalment għal dawk li huma inattivi.
            
         
               10.
            
            
               Il-politika dwar iż-żgħażagħ, u speċjalment il-ħidma taż-żgħażagħ, tista' tikkontribwixxi għall-implimentazzjoni b'suċċess ta' inizjattivi tal-UE fil-ġlieda kontra l-qgħad u l-inattività taż-żgħażagħ, bħall-Inizjattiva favur l-Impjieg taż-Żgħażagħ u b'mod partikolari l-Garanzija għaż-Żgħażagħ. Sabiex jinkisbu l-aħjar riżultati possibbli, għalhekk huma meħtieġa miżuri nazzjonali koerenti u reċiprokament rinforzanti u strumenti oħra ta' politika.
            
         
               11.
            
            
               Għandhom jiġu żgurati approċċ ħolistiku u kooperazzjoni transettorjali sabiex tissaħħaħ l-inklużjoni soċjali taż-żgħażagħ f'sitwazzjoni NEET. L-investiment soċjali fil-ħiliet u l-kapaċitajiet tal-persuni matul ħajjithom biex jittejbu l-opportunitajiet tagħhom li jintegraw fis-suq tax-xogħol u s-soċjetà huma kruċjali (7). L-istrumenti, il-miżuri u l-azzjonijiet kollha ta' politika għandhom jiġu kkoordinati fil-livell lokali, reġjonali, nazzjonali u f'dak Ewropew u għandhom jinkludu firxa wiesgħa ta' partijiet interessati fit-tfassil u t-twettiq ta' miżuri ta' inklużjoni soċjali għaż-żgħażagħ.
            
         
               12.
            
            
               Il-prevenzjoni għandha tkun prijorità sabiex tiġi evitata ż-żieda fin-numru ta' żgħażagħ li jaqgħu f'sitwazzjoni NEET u biex jinkiser iċ-ċiklu interġenerazzjonali tal-esklużjoni soċjali. Approċċ proattiv li jinvolvi l-familja, l-edukaturi fit-tfulija bikrija, speċjalment dawk li jipprovdu l-edukazzjoni sekondarja u vokazzjonali, it-tħariġ u t-tagħlim mhux formali, l-organizzazzjonijiet mhux governattivi (NGOs), speċjalment l-organizzazzjonijiet taż-żgħażagħ, il-ħaddiema fost iż-żgħażagħ, il-ġenituri u partijiet interessati oħra hu meħtieġ biex jiġi żgurat intervent bikri biex jiġi evitat li ż-żgħażagħ jaqgħu f'sitwazzjoni NEET.
            
         
               13.
            
            
               Il-miżuri ta' politika għandhom jindirizzaw id-diversità taż-żgħażagħ f'sitwazzjoni NEET f'termini tal-istadju meta huma għandhom jintervjenu, il-firxa tal-għanijiet, l-objettivi u l-attivitajiet tagħhom. Tenħtieġ aktar attenzjoni għall-indirizzar tad-differenzi bejn is-sessi fl-edukazzjoni, għal-linji ta' politika soċjali u tal-impjieg kif ukoll rigward iż-żgħażagħ bi bżonnijiet speċjali.
            
         
               14.
            
            
               Il-miżuri li jindirizzaw liż-żgħażagħ f'sitwazzjoni NEET għandhom ikunu personalizzati u flessibli u jkollhom l-għan li jinkisbu eżiti pożittivi sostenibbli għal perijodu twil fis-suq tax-xogħol, kif ukoll bħala ri(integrazzjoni) fl-edukazzjoni jew it-taħriġ u l-ħajja ċivika jew soċjali. Mezzi innovattivi, tagħlim bejn il-pari u attivitajiet ta' informazzjoni għandhom jintużaw għall-ħidma mal-persuni f'sitwazzjoni NEET.
            
         
               15.
            
            
               L-użu effettiv tal-Fondi Ewropej Strutturali u ta' Investiment, b'mod partikolari l-Fond Soċjali Ewropew u l-inizjattivi u l-programmi Ewropej, inklużi l-Inizjattiva favur l-Impjieg taż-Żgħażagħ u l-Erasmus+, hu vitali biex jiġi pprovdut impetus għall-proġetti fil-qasam tal-inklużjoni soċjali taż-żgħażagħ.
            
         JISTIEDNU LILL-ISTATI MEMBRI U LILL-KUMMISSJONI FL-AMBITU TAL-KOMPETENZI RISPETTIVI TAGĦHOM U B'RISPETT DOVUT GĦALL-PRINĊIPJU TA' SUSSIDJARJETÀ BIEX:
   
               16.
            
            
               Jistabbilixxu, jimplimentaw u jkomplu jiżviluppaw, fejn adatt, strateġiji jew programmi nazzjonali, reġjonali u/jew lokali, bħall-Pjani ta' Implimentazzjoni ta' Garanzija għaż-Żgħażagħ, biex tissaħħaħ l-inklużjoni soċjali taż-żgħażagħ f'sitwazzjoni NEET. L-istrateġiji għandhom ikunu bbażati fuq l-evidenza, mibnija fuq il-kooperazzjoni transettorjali u jinkludu l-partijiet interessati rilevanti kollha. It-tfassil tal-istrateġiji għandu jinkludi diskussjonijiet mal-grupp fil-mira, l-ippjanar, l-implimentazzjoni, il-monitoraġġ u l-evalwazzjoni ta' strumenti ta' politika effettivi. Il-monitoraġġ u l-evalwazzjoni tal-aċċess għall-miżuri u l-eżiti ta' politika għandhom ikunu sensittivi għad-differenza bejn is-sessi.
            
         
      Fil-qasam tal-prevenzjoni
   
   
               17.
            
            
               Jippromwovu aċċess għal servizzi adegwati, affordabbli, aċċessibbli u ta' kwalità għolja, bħall-edukazzjoni u l-kustodja fit-tfulija bikrija, is-servizzi tad-djar, is-saħħa u dawk soċjali biex jiġi evitat li ż-żgħażagħ jaqgħu jew jibqgħu f'sitwazzjoni NEET.
            
         
               18.
            
            
               Jippromwovu u jinvestu fil-ħidma taż-żgħażagħ u jiffaċilitaw l-aċċess għaż-żgħażagħ f'sitwazzjonijiet NEET għas-servizzi tagħhom permezz tat-tisħiħ tal-kooperazzjoni transettorjali fost il-partijijiet interessati rilevanti.
            
         
               19.
            
            
               Isegwu approċċ komprensiv biex jitnaqqas it-tluq bikri mill-iskejjel, li jinkludi miżuri ta' prevenzjoni u intervent (8).
            
         
               20.
            
            
               Jiżviluppaw u jimplimentaw approċċi mfassla ġodda u skont l-individwu, bħall-ħidma taż-żgħażagħ distakkata u/jew ta' informazzjoni, għal inklużjoni soċjali aħjar taż-żgħażagħ f'sitwazzjoni NEET. Jagħmlu użu sħiħ mill-potenzjal tal-ħidma taż-żgħażagħ biex jipprovdu l-fiduċja fihom infushom u l-iżvilupp personali għaż-żgħażagħ u jikkontribwixxu għat-tnaqqis tat-tluq bikri mill-iskejjel (9).
            
         
               21.
            
            
               Iħeġġu u jappoġġaw gwida ta' kwalità tajba inkluż l-informazzjoni dwar il-karrieri, l-informazzjoni dwar id-drittijiet soċjali, il-prospetti ta' impjiegi u edukazzjoni, il-possibilitajiet ta' moviment liberu u parir u appoġġ aktar komprensivi għaż-żgħażagħ kollha, speċjalment għal dawk fir-riskju li jaqgħu f'sitwazzjoni NEET, u l-familji tagħhom.
            
         
               22.
            
            
               Isaħħu l-kapaċità tal-organizzazzjonijiet taż-żgħażagħ, il-ħidma taż-żgħażagħ u forom oħra ta' inklużjoni bħala mezz ta' parteċipazzjoni u jużaw il-potenzjal tagħhom biex titrawwem l-inklużjoni soċjali taż-żgħażagħ f'sitwazzjoni NEET.
            
         
               23.
            
            
               Jinkoraġġixxu inizjattivi lokali u pjani ta' koeżjoni soċjali biex jiġu żviluppati azzjonijiet immirati għaż-żgħażagħ f'sitwazzjoni NEET sabiex jiġu (ri)integrati fil-komunitajiet lokali.
            
         
               24.
            
            
               Jużaw il-Portal Ewropew taż-żgħażagħ bħala pjattaforma ta' informazzjoni biex iż-żgħażagħ jiġu infurmati dwar l-inklużjoni soċjali u l-kwistjonijiet relatati.
            
         
      Fil-qasam tal-edukazzjoni, it-taħriġ u t-tagħlim mhux formali
   
   
               25.
            
            
               Iwessgħu l-aċċess għal opportunità oħra għall-edukazzjoni u jappoġġaw l-akkwist u/jew l-iżvilupp ta' ħiliet u kompetenzi li jilħqu l-ħtiġijiet tas-suq tax-xogħol.
            
         
               26.
            
            
               Jippromwovu u jżidu d-disponibbiltà ta' konsulenza u gwida professjonali adattati għall-ħtiġijiet ta' persuni esklużi soċjalment fl-istadji kollha ta' ħajjithom.
            
         
               27.
            
            
               Ikollhom attwati, mhux aktar tard mill-2018, f'konformità maċ-ċirkostanzi u l-ispeċifiċitajiet nazzjonali, u kif l-Istati Membri jqisu adatt, arranġamenti għall-validazzjoni ta' tagħlim mhux formali u informali li jippermettu lill-individwi jagħmlu użu minn dak it-tagħlim għall-karrieri tagħhom u għal aktar tagħlim (10).
            
         
               28.
            
            
               Iżidu l-aċċess għall-edukazzjoni u l-kura fit-tfulija bikrija u l-kwalità tagħhom. Appoġġ addizzjonali għandu jingħata lit-tfal minn sfondi żvantaġġużi (11).
            
         
               29.
            
            
               Jimplimentaw il-programm Erasmus + bħala strument ta' sostenn għall-akkwist ta' kompetenzi u ħiliet soċjali u ċiviċi, u t-tisħiħ tal-mobbiltà u l-impjegabbiltà taż-żgħażagħ.
            
         
      Fil-qasam ta' transizzjoni mill-edukazzjoni għall-impjieg
   
   
               30.
            
            
               Jiżviluppaw sħubijiet bejn is-servizzi tax-xogħol pubbliċi u privati, is-servizzi ta’ gwida għall-karrieri, u servizzi taż-żgħażagħ speċjalizzati oħra (NGOs, ċentri taż-żgħażagħ u assoċjazzjonijiet) li jgħinu biex jiffaċilitaw it-transizzjoni mill-qgħad, l-inattività jew l-edukazzjoni għax-xogħol.
            
         
               31.
            
            
               Jippromwovu tagħlim ta' kwalità għolja bbażat fuq ix-xogħol, bħal apprendistati, perijodi ta' taħriġ (internships) u perijodi ta' prattika (traineeships), bħala miżura effettiva biex jitjiebu t-transizzjonijiet sostenibbli mill-edukazzjoni u t-taħriġ għax-xogħol, b'mod partikolari billi jitrawmu ħiliet li huma rilevanti għas-suq tax-xogħol u jitjieb it-tqabbil tal-ħiliet, fil-kuntest, inter alia, tad-dikjarazzjoni tal-Kunsill dwar l-Alleanza Ewropea għall-Apprendistati (12).
            
         
               32.
            
            
               Jimplimentaw miżuri biex jindirizzaw il-qgħad fost iż-żgħażagħ, b'mod partikolari biex jitjiebu t-transizzjonijiet, b'kont meħud tar-Rakkomandazzjoni tal-Kunsill dwar l-Istabbiliment ta' Garanzija għaż-żgħażagħ, inter alia, billi jibnu fuq approċċi bbażati fuq is-sħubija (inklużi dawk li jinvolvu servizz ta' appoġġ għaż-żgħażagħ), intervent u attivazzjoni bikrija, miżuri ta' sostenn għall-integrazzjoni fis-suq tax-xogħol (inklużi t-tisħiħ ta' ħiliet u miżuri relatati mas-suq tax-xogħol), l-użu tal-fondi tal-Unjoni Ewropea u l-valutazzjoni u t-titjib kontinwu tal-iskemi.
            
         
      Fil-qasam tal-imjiegi
   
   
               33.
            
            
               Isaħħu l-parteċipazzjoni sħiħa u attiva fis-suq tax-xogħol bl-għajnuna ta' miżuri ta' inklużjoni attiva, jippromwovu l-kreattività u l-innovazzjoni taż-żgħażagħ li jfittxu impjieg għal rashom, jappoġġaw l-intraprenditorija u l-ewwel esperjenza ta' xogħol.
            
         
               34.
            
            
               Jeliminaw l-ostakoli, inkluża l-età u forom oħra ta' diskriminazzjoni, għad-dħul(mill-ġdid) fis-suq tax-xogħol, jindirizzaw forom differenti ta' xogħol prekarju u, fejn rilevanti, janalizzaw il-possibbilitajiet biex jitnaqqsu l-ispejjeż ta' xogħol mingħajr paga sabiex tingħata spinta lill-prospetti ta' reklutaġġ fost iż-żgħażagħ (13).
            
         
               35.
            
            
               Jippermettu lis-servizzi tax-xogħol, flimkien ma' organizzazzjonijiet taż-żgħażagħ u msieħba oħra li jappoġġaw liż-żgħażagħ, biex fi stadju bikri jipprovdu gwida personalizzata u ppjanar ta' azzjoni individwali, inklużi skemi ta' appoġġ individwali mfassla b'mod speċifiku, ibbażati fuq il-prinċipju tal-obbligu reċiproku.
            
         
               36.
            
            
               Jinvolvu l-partijiet interessati tal-politika dwar iż-żgħażagħ, kif ukoll organizzazzjonijiet taż-żgħażagħ u oħrajn tas-soċjetà ċivili, fit-tfassil u l-implimentazzjoni ta' linji ta' politika adatti, inkluża l-Garanzija għaż-Żgħażagħ, b'mod partikolari billi jagħtu attenzjoni speċifika lill-potenzjal tal-ħidma taż-żgħażagħ li tidentifika liż-żgħażagħ f'riskju li jaqgħu f'sitwazzjoni NEET u jistabbilixxu pontijiet bejnhom u l-fornituri tas-servizzi. Jagħtu s-setgħa lill-partijiet interessati fiż-żgħażagħ biex jippromwovu u jirreklamaw il-possibiltajiet ipprovduti mill-Garanzija għaż-Żgħażagħ u inizjattivi oħra ta' impjieg u taħriġ.
            
         
               37.
            
            
               Jikkontribwixxu bis-sħiħ għall-iżvilupp tal-EURES f'netwerk tassew pan-Ewropew ta' kisba ta' impjiegi u reklutaġġ iffokat fuq l-indirizzar tal-ħtiġijiet tas-suq tax-xogħol fl-Istati Membri individwali, inklużi postijiet battala minn servizzi ta' impjiegi kemm pubbliċi kif ukoll privati, kif ukoll apprendistati u taħriġ (14), fejn adatt.
            
         
               38.
            
            
               Jappoġġaw ir-rikonċiljazzjoni bejn ix-xogħol, il-ħajja privata u tal-familja sabiex jimpedixxu u jevitaw ostakoli għal integrazzjoni fis-suq tax-xogħol.
            
         JISTIEDNU LILL-KUMMISSJONI BIEX:
   
               39.
            
            
               Tipprevedi l-kondiviżjoni tal-aħjar prattiki permezz ta' għodod adatti għad-dispożizzjoni tagħha, inkluż rapport fil-qosor tal-aħjar prattiki fl-Istati Membri dwar l-inizjattivi bil-għan ta' (ri)integrazzjoni taż-żgħażagħ f'sitwazzjoni NEET fis-sistemi tal-impjiegi u l-edukazzjoni; tieħu kont tal-studji u inizjattivi oħra ta' riċerka f'dan il-qasam u xxerred ir-riżultati tagħhom; tisfrutta l-prattiki tajba li jirriżultaw mill-proġetti ffinanzjati mill-programmi u l-fondi tal-UE (jiġifieri l-programm Żgħażagħ fl-Azzjoni, il-Programm ta' Tagħlim Tul il-Ħajja, l-Erasmus+ u l-Fond Ewropew Soċjali) u n-netwerks ta' kooperazzjoni eżistenti fil-qasam tal-politika taż-żgħażagħ, bħaċ-ċentru Ewropew tal-għarfien għall-politika taż-żgħażagħ (EKCYP).
            
         
               40.
            
            
               Tieħu kont tal-kontribut mis-settur taż-żgħażagħ għall-valutazzjoni regolari u sistematika tal-ħtiġijiet futuri tas-suq tax-xogħol u l-ħiliet u l-kompetenzi meħtieġa.
            
         
               41.
            
            
               Tippromwovi u tiżgura li l-programmmi tal-UE futuri għaż-żgħażagħ, bħall-Erasmus+, jindirizzaw liż-żgħażagħ b'anqas opportunitajiet, speċjalment lil dawk f'sitwazzjoni NEET, fost prijoritajiet oħra.
            
         
               42.
            
            
               Tippromwovi djalogu bejn il-partijiet interessati kkonċernati dwar kwistjonijiet taż-żgħażagħ u r-rappreżentanti tan-negozji, billi tiffoka fuq iż-żgħażagħ f'sitwazzjoni NEET, il-gwida individwali u l-iżvilupp ta' ħiliet soċjali tagħhom.
            
         
               43.
            
            
               Tindirizza f'seminar ta' livell għoli, ibbażat fuq kooperazzjoni transettorjali fost in-negozju, l-akkademja, l-awtoritajiet pubbliċi, iż-żgħażagħ u partijiet interessati oħra soluzzjonijiet possibbli għaż-żgħażagħ f'sitwazzjoni NEET.
            
         
               44.
            
            
               Tkompli tissorvelja l-iżviluppi rigward it-tfassil, l-implimentazzjoni u r-riżultati tal-iskemi ta' Garanzija għaż-Żgħażagħ permezz ta' sorveljanza multilaterali tal-Kumitat tal-impjiegi fil-qafas tas-Semestru Ewropew, tanalizza l-impatt tal-linji ta' politika attwati u tirrapporta regolarment dwar dawk l-iżviluppi.
            
         
               45.
            
            
               Tkompli tappoġġa l-isforzi tal-Istati Membri u ta' partijiet interessati oħra biex jiżdied il-provediment ta' opportunitajiet ta' tagħlim ta' kwalità għolja bbażat fuq ix-xogħol, b'mod partikolari fil-qafas tal-Alleanza Ewropea għall-Apprendistati, u tippromwovi l-iskambju tal-aħjar prattiki u l-esperjenzi dwar skemi ta' apprendistat.
            
         
      (1)  Fl-2012, 7,5 miljun żagħżugħ bejn il-15 u l-24 sena u 6,5 miljun żagħżugħ ieħor bejn il-25 u d-29 sena kienu esklużi mis-suq tax-xogħol, l-edukazzjoni jew it-tħariġ fl-Ewropa. Dan jikkorrispondi għal żieda sinifikanti fir-rata taż-żgħażagħ f'sitwazzjoni NEET: fl-2008, iċ-ċifra kienet 11 % ta' dawk bejn il-15 u l-24 sena u 17 % ta' dawk bejn il-25 u d-29 sena; sal-2012 din kienet żdiedet għal 13 % u 20 % rispettivament (Eurostat).
   
      (2)  Il-Kumitat tal-Impjiegi fil-laqgħa tiegħu tad-19 ta' Mejju 2010 qabel li d-definizzjoni “żgħażagħ la f'impjieg u lanqas fl-ebda edukazzjoni u taħriġ” tinkludi l-persuni qiegħda (f'konformità mad-definizzjoni tal-ILO) fl-ebda edukazzjoni u taħriġ u persuni inattivi (definizzjoni tal-ILO) fl-ebda edukazzjoni u taħriġ.
   Ara http://ec.europa.eu/social/BlobServlet?docId=6602&langId=en
   
      (3)  NEETs. Żgħażagħ mhux f'impjieg, edukazzjoni jew taħriġ: Karatteristiċi, spejjeż u risposti politiċi fl-Ewropa, paġna 2. Eurofound (2012).
   Ara http://www.eurofound.europa.eu/pubdocs/2012/54/en/1/EF1254EN.pdf
   
      (4)  ĠU C 120, 26.4.2013, p. 1.
   
      (5)  B'segwitu għall-Komunikazzjoni tal-Kummissjoni ta' Ġunju 2013 “Sejħa għal Azzjoni dwar il-Qgħad fost iż-Żgħażagħ” u l-konklużjonijiet relatati tal-Kunsill Ewropew, l-Istati Membri b'reġjuni li qed iġarrbu rati ta' qgħad fost iż-żgħażagħ ta' aktar minn 25 % għandhom jippreżentaw Pjan ta' Implimentazzjoni ta' Garanzija għaż-Żgħażagħ (YGIP) sa Diċembru 2013 u fl-2014 għall-Istati Membri l-oħra.
   
      (6)  Konklużjonijiet konġunti tal-Konferenza tal-UE dwar iż-Żgħażagħ (Vilnjus, 9-12 ta' Settembru 2013).
   
      (7)  Il-Konklużjonijiet tal-Kunsill tal-20 ta' Ġunju 2013“Lejn investiment soċjali għat-tkabbir u l-koeżjoni”.
   
      (8)  Ara r-Rakkomandazzjoni tal-Kunsill tat-28 ta’ Ġunju 2011 dwar linji ta' politika sabiex jitnaqqas it-tluq bikri mill-iskejjel (ĠU C 191, 1.7.2011, p. 1).
   
      (9)  Ara r-Rakkomandazzjoni tal-Kunsill tat-28 ta’ Ġunju 2011 dwar linji ta' politika sabiex jitnaqqas it-tluq bikri mill-iskejjel (ĠU C 191, 1.7.2011, p. 1). Waħda mill-miri ewlenin ta' Ewropa 2020 maqbula mill-Kunsill Ewropew hija li l-proporzjon ta’ dawk li jitilqu kmieni mill-iskola jitnaqqas għal anqas minn 10 % u li jkun żgurat li għall-anqas 40 % tal-ġenerazzjoni żagħżugħa jkollha kwalifika terzjarja jew ekwivalenti.
   
      (10)  Ara r-Rakkomandazzjoni tal-Kunsill tal-20 ta' Diċembru 2012 dwar il-validazzjoni tat-tagħlim mhux formali u informali (ĠU C 398, 22.12.2012, p. 1).
   
      (11)  Il-Konklużjonijiet tal-Kunsill dwar l-edukazzjoni u l-kustodja fit-tfulija bikrija: nipprovdu lit-tfal tagħna kollha l-aħjar bidu għad-dinja ta' għada (ĠU C 175, 15.6.2011, p. 8).
   
      (12)  Id-dikjarazzjoni tal-Kunsill tal-15 ta' Ottubru 2013 dwar l-Alleanza Ewropea għall-Apprendistati.
   
      (13)  Ara r-Rakkomandazzjoni tal-Kunsill tat-22 ta' April 2013 dwar l-istabbiliment ta' Garanzija għaż-żgħażagħ (ĠU C 120, 26.4.2013, p. 1), punt 16.
   
      (14)  Id-Deċiżjoni ta' Implimentazzjoni tal-Kummissjoni tas-26 ta’ Novembru 2012, ir-Regolament ta’ Implimentazzjoni (UE) Nru 492/2011 tal-Parlament Ewropew u tal-Kunsill fir-rigward tal-approvazzjoni ta’ postijiet tax-xogħol battala u applikazzjonijiet għall-impjieg u l-istabbiliment mill-ġdid tal-EURES (ĠU L 328, 28.11.2012, p. 21).